CELEX: 62013FN0055
Language: el
Date: 2013-06-02 00:00:00
Title: Υπόθεση F-55/13: Προσφυγή της 2ας Ιουνίου 2013 — ΖΖ κατά ΕΤΕπ

3.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 226/26
            
         Προσφυγή της 2ας Ιουνίου 2013 — ΖΖ κατά ΕΤΕπ
   (Υπόθεση F-55/13)
   (2013/C 226/36)
   Γλώσσα διαδικασίας: η ιταλική
   
      Διάδικοι
   
   
      Προσφεύγων: ΖΖ (εκπρόσωπος: L. Isola, δικηγόρος)
   
      Καθής: Ευρωπαϊκή Τράπεζα Επενδύσεων
   
      Αντικείμενο και περιγραφή της διαφοράς
   
   Αίτημα ακυρώσεως της εκθέσεως αξιολογήσεως του προσφεύγοντος για το έτος 2011, κατά το μέρος που δεν του αποδόθηκε ο βαθμός «εξαιρετική απόδοση» («exceptional performance») ή «πολύ καλή απόδοση» («very good performance») και δεν προτάθηκε για προαγωγή στην ομάδα καθηκόντων D και κατά το μέρος με το οποίο ορίζει τους στόχους για το έτος 2012, αίτημα ακυρώσεως των κατευθυντηρίων οδηγιών για την έκθεση αξιολογήσεως 2011 και, τέλος, αίτημα για καταδίκη της ΕΤΕπ σε αποκατάσταση της υλικής ζημίας και σε χρηματική αποζημίωση της ηθικής βλάβης που φέρεται ότι υπέστη ο προσφεύγων.
   
      Αιτήματα του προσφεύγοντος
   
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει α) την απόφαση της 18ης Δεκεμβρίου 2012, κατά το μέρος με το οποίο η Επιτροπή Προσφυγών κατά το άρθρο 22 του κανονισμού προσωπικού και κατά το Note to Staff N. 715 HR/P&O/2012-0103 της 29ης Μαρτίου 2012, απέρριψε την προσφυγή κατά της εκθέσεώς του αξιολογήσεως του 2011· β) την έκθεση αξιολογήσεως του 2011 κατά το μέρος με το οποίο δεν συνοψίζεται η απόδοση του προσφεύγοντος ως «εξαιρετική» («Exceptional performance») ή «πολύ καλή» και, τέλος, κατά το μέρος που δεν τον προτείνει για προαγωγή στην ομάδα καθηκόντων D, καθώς και κατά το μέρος με το οποίο ορίζει τους στόχους για το έτος 2012· γ) κάθε συναφή, παρεπόμενη και προηγηθείσα πράξη, περιλαμβανομένων των προαγωγών σύμφωνα με το σημείωμα «2011 staff appraisal exercise, award of promotions and titles» του διευθυντή της διευθύνσεως Ανθρωπίνου Δυναμικού, του Μαΐου 2012, δεδομένου ότι, στηριζόμενη στην κρίση που εξέφρασαν οι ιεραρχικώς προϊστάμενοι του προσφεύγοντος, η ΕΤΕπ παρέλειψε να λάβει υπόψη τον προσφεύγοντα ως προς το ζήτημα της «προαγωγής από την ομάδα καθηκόντων E στην ομάδα καθηκόντων D»·
            
         
               —
            
            
               να ακυρώσει ή να μην εφαρμόσει τις κατευθυντήριες οδηγίες της διευθύνσεως Ανθρώπινου Δυναμικού που περιλαμβάνονται στο σημείωμα RH/P&O/2011-0242 n. 709 της 13ης Δεκεμβρίου 2011 και στις «Guidelines to the 2011 annual staff appraisal exercise», της 14ης Δεκεμβρίου 2012, αντιστοίχως, κατά το μέρος που προβλέπουν ότι η τελική κρίση πρέπει να αποδίδεται με μία έκφραση, αλλά δεν ορίζουν τα κριτήρια που πρέπει να ακολουθεί ο αξιολογητής προκειμένου να θεωρήσει μία απόδοση ως «εξαιρετική, υπερβαίνουσα τις προσδοκίες» ή «πολύ καλή» ή «ανταποκρινόμενη σε όλες τις προσδοκίες»·
            
         
               —
            
            
               να καταδικάσει την καθής σε αποκατάσταση της υλικής ζημίας και σε ικανοποίηση της ηθικής βλάβης, καθώς και στα δικαστικά έξοδα.